Nóg foto’s: Talle reeds vas vir geweld, oproerBetogings in Durban-middestad. (Foto: AFP) Altesame 219 mense is teen Maandag in Gauteng en KwaZulu-Natal in verband met gewelddadige betogings in hegtenis geneem. Ses mense is reeds dood in voorvalle wat met die oproer verband hou. Die chaotiese betogings woed sedert die naweek in dié provinsies onder die vaandel van oproepe dat oudpres. Jacob Zuma, wat verlede week sy tronkstraf begin uitdien het, vrygelaat moet word. Talle ondernemings is intussen geplunder en besteel, voertuie en vragmotors is uitgebrand en verskeie nasionale paaie is versper en beskadig. ’n Polisiebeampte by die Lotsoho-winkelsentrum in Katlehong. (Foto: Phill Magakoe / AFP) Luidens ’n verklaring deur die nasionale gesamentlike operasionele intelligensiestruktuur (Natjoints) is ontplooiing na gebiede wat deur die voortslepende betogings geteister word, verhoog en werk die polisie onverpoos om die situasie te ontlont. ’n Ondersoek is intussen ook na die dood van vier mense in Gauteng en twee in KwaZulu-Natal van stapel gestuur. Winkels is in Durban-middestad geplunder. (Foto: AFP) Volgens kol. Brenda Muridili, Natjoints se woordvoerder, is die liggaam van ’n veiligheidswag met verskeie beserings Sondag in Jeppestown gevind. Die polisie is op dieselfde dag na die Alexandra-kliniek ontbied waar ’n persoon aan veelvuldige skietwonde beswyk het. Later die dag is nog twee lyke in onderskeidelik Dobsonville en Germiston, albei met skietwonde, gevind. Verder word die dood van twee mense in Inanda en Umbilo in KwaZulu-Natal ook ondersoek. ’n Toneel word afgebaken waar ’n betoger by die Lotsoho-winkelsentrum in die Katlehong-nedersetting dood is. (Foto: Phill Magakoe / AFP) “Die polisie in dié provinsies het in samewerking met die onderskeie metropolisie-afdelings sigbaarheid en paraatheid in gebiede waar betogings en opportunistiese kriminele aktiwiteite voortduur, verhoog.” Muridili sê voorts 25 verdagtes is onderskeidelik in Alexandra en Jeppe in Gauteng in hegtenis geneem nadat hulle glo paaie versper en ondernemings geplunder het. “In Jeppestown het die polisie sewe mense in hegtenis geneem nadat hulle glo ondernemings geplunder het. Die polisie het ook meer as 300 mense verjaag wat die M2-hoofweg in Jeppe versper het. ’n Uitgebrande voertuig in Jeppestown. (Foto: Emmanuel Croset / AFP) “Nóg 18 mense is in Alexandra in hegtenis geneem, waarvan 16 inhegtenisnemings met die skiet van ŉ polisiebeampte verband hou.” Dit volg ná ’n groep van sowat 800 mense op die polisie afgestorm het. “Natjoints werk onverpoos om die operasionele kapasiteit op provinsiale vlak te verhoog waar mense oënskynlik die oppergesag van die gereg ondermyn en nasionale rampregulasies oortree. “’n Waarskuwing is ook uitgereik aan diegene wat geweld en wetteloosheid aanhits. Strafregtelike aanklagte teen mense wat hulle hieraan skuldig maak, word nie uitgesluit nie,” sê Muridili. In ’n video wat intussen op sosiale media versprei word, kan gesien word hoe verskeie mense oënskynlik buite ’n Makro deur ’n veiligheidsmaatskappy aangekeer is nadat hulle glo dié winkel geplunder het. Dit is in hierdie stadium onduidelik presies watter Marko dit is en of dié mense formeel in hegtenis geneem en aangekla is. LOOTING SUCCESS : MAKRO PMB. SECURITY COMPANY BRINGS ORDER & NAILS LOOTERS pic.twitter.com/fd4VAYmLqZ — REZA (@crimeairnetwork) July 12, 2021